b'\n_START_ARTICLE_\nMi\xc5\xa1k\xc5\xb3 valdymo taryba\n_START_PARAGRAPH_\nMi\xc5\xa1k\xc5\xb3 valdymo taryba (angl. Forest Stewardship Council; sutrumpintai FSC) \xe2\x80\x93 nepriklausoma pelno nesiekianti nevyriausybin\xc4\x97 organizacija, \xc4\xafkurta 1993 m. su siekiu skatinti darni\xc4\x85 mi\xc5\xa1k\xc5\xb3 prie\xc5\xbei\xc5\xabr\xc4\x85. Tarp jos nari\xc5\xb3 yra aplinkosaugos organizacijos, su medienos prekyba ir perdirbimu susij\xc4\x99 verslo atstovai, mi\xc5\xa1ko savinink\xc5\xb3 s\xc4\x85jungos. FSC administruoja vien\xc4\x85 labiausiai paplitusi\xc5\xb3 mi\xc5\xa1ko sertifikavimo program\xc5\xb3, suteikia teis\xc4\x99 medienos gaminius \xc5\xbeym\xc4\x97ti specialiu logotipu, rodan\xc4\x8diu, kad mediena gauta i\xc5\xa1 tinkamai tvarkomo mi\xc5\xa1ko._NEWLINE_Organizacijos b\xc5\xabstin\xc4\x97 \xc4\xafsteigta Bonoje.\n_START_SECTION_\nIstorija\n_START_PARAGRAPH_\nXX a. devintajame de\xc5\xa1imtmetyje mi\xc5\xa1k\xc5\xb3 nykimo problema tapo vis labiau eskaluojama tarp aplinkosaugos organizacij\xc5\xb3. 1985 m. \xc5\xbdem\xc4\x97s Draugai prad\xc4\x97jo pirm\xc4\x85j\xc4\x85 prie\xc5\xa1 tai nukreipt\xc4\x85 kampanij\xc4\x85, kviesdami boikotuoti tropin\xc4\x99 medien\xc4\x85. Siekdamos sukurti sistem\xc4\x85, leisian\xc4\x8di\xc4\x85 atpa\xc5\xbeinti tinkamai tvarkom\xc5\xb3 mi\xc5\xa1k\xc5\xb3 produktus, 1990 m. \xc4\xafvairios su mediena susijusios interes\xc5\xb3 grup\xc4\x97s sureng\xc4\x97 susitikim\xc4\x85 Kalifornijoje ir jam suteik\xc4\x97 Mi\xc5\xa1k\xc5\xb3 valdymo tarybos pavadinim\xc4\x85. Sekan\xc4\x8diais metais buvo prad\xc4\x97ti Sertifikavimo darbin\xc4\x97s grup\xc4\x97s susitikimai, kuriuose dalyvavo vir\xc5\xa1 30 organizacij\xc5\xb3 i\xc5\xa1 11 \xc5\xa1ali\xc5\xb3. Po 1992 m. vykusios Aplinkos ir pl\xc4\x97tros konferencijos ir joje paskelbt\xc5\xb3 Mi\xc5\xa1kininkyst\xc4\x97s princip\xc5\xb3, mi\xc5\xa1k\xc5\xb3 sertifikavimo id\xc4\x97ja sulauk\xc4\x97 dar daugiau d\xc4\x97mesio. 1993 m. rugs\xc4\x97j\xc4\xaf 130 organizacij\xc5\xb3 atstovai Toronte vykysiame steigiamajame susirinkime pritar\xc4\x97 Mi\xc5\xa1k\xc5\xb3 valdymo tarybos \xc4\xafk\xc5\xabrimui, kas buvo padaryta t\xc5\xb3 pa\xc4\x8di\xc5\xb3 met\xc5\xb3 spalio m\xc4\x97nes\xc4\xaf._NEWLINE_1994 rugpj\xc5\xabt\xc4\xaf FSC paskelb\xc4\x97 pirm\xc4\x85sias sertifikavimo gaires. Po dvej\xc5\xb3 met\xc5\xb3 \xc4\xaf rink\xc4\x85 (Did\xc5\xbeiojoje Britanijoje) buvo pateikti pirmieji FSC logotip\xc4\x85 turintys gaminiai.\n_START_SECTION_\nMastas\n_START_PARAGRAPH_\n2012 m. rugpj\xc5\xab\xc4\x8dio duomenimis FSC buvo sertifikavus 157 mln. ha mi\xc5\xa1k\xc5\xb3 80-yje \xc5\xa1ali\xc5\xb3. Did\xc5\xbeioji dalis (131 mln. ha) plyt\xc4\x97jo \xc5\xa0iaur\xc4\x97s Amerikoje ir Europoje (\xc4\xafskaitant Rusij\xc4\x85), kiek daugiau nei pus\xc4\x97 yra taig\xc5\xb3 spygliuo\xc4\x8di\xc5\xb3 mi\xc5\xa1kai. Lietuvoje yra i\xc5\xa1duoti 43 FSC sertifikatai, apimantys 1,05 mln. ha plot\xc4\x85.\n_START_SECTION_\nOrganizacija\n_START_PARAGRAPH_\nFSC valdoma per generalin\xc4\xaf nari\xc5\xb3 susirinkim\xc4\x85, padalint\xc4\x85 \xc4\xaf tris vienod\xc4\x85 balsavimo svor\xc4\xaf turin\xc4\x8dius skyrius (socialin\xc4\xaf, aplinkos ir ekonomin\xc4\xaf), o kiekvienas i\xc5\xa1 j\xc5\xb3 \xc4\xaf du poskyrius (i\xc5\xa1sivys\xc4\x8diusi\xc5\xb3 ir besivystan\xc4\x8di\xc5\xb3 \xc5\xa1ali\xc5\xb3). Si\xc5\xablymas laikomas priimtu, jeigu u\xc5\xbe j\xc4\xaf balsuoja 66\xc2\xa0% nari\xc5\xb3. Susirinkimas taip pat kas trejus metus renka devyni\xc5\xb3 nari\xc5\xb3 direktori\xc5\xb3 taryb\xc4\x85, o kasdienes organizacijos funkcijas u\xc5\xbetikrina generalinio direktoriaus vadovaujama administracija.\n_START_SECTION_\nSertifikavimo procesas\n_START_PARAGRAPH_\nMi\xc5\xa1k\xc5\xb3 sertifikavim\xc4\x85 vykdo ne pati FSC, bet akredituotos (tokiam darbui keliamus reikalavimus atitinkan\xc4\x8dios) nepriklausomos organizacijos. Jos vykdo sertifikavimo pra\xc5\xa1ym\xc4\x85 pateikusio asmens mi\xc5\xa1ko \xc5\xabkio audit\xc4\x85, tikrina pat\xc4\xaf mi\xc5\xa1k\xc4\x85 ir joje atliekamus darbus, kalbasi su darbuotojais. Galiausiai paruo\xc5\xa1iama ataskaita, kuri\xc4\x85 turi per\xc5\xbei\xc5\xabr\xc4\x97ti du nepriklausomi vertintojai. Pagal ataskait\xc4\x85 ir jos vertinim\xc4\x85, priimamas sprendimas d\xc4\x97l sertifikato suteikimo. Jis galioja ribot\xc4\x85 laik\xc4\x85, per kur\xc4\xaf vykdomi reguliar\xc5\xabs (ne re\xc4\x8diau kaip kart\xc4\x85 per metus) patikrinimai._NEWLINE_Atskirai nuo mi\xc5\xa1ko sertifikavimo taip pat suteikiami kilm\xc4\x97s sertifikatai \xc4\xafmon\xc4\x97ms, u\xc5\xbesiiman\xc4\x8dios medienos perdirbimu arba perpardavin\xc4\x97jimu. Jie leid\xc5\xbeia atsekti galutinio produkto istorij\xc4\x85: i\xc5\xa1 kokio mi\xc5\xa1ko gauta mediena, kokioje lentpj\xc5\xabv\xc4\x97je perdirbta, kam parduota ir pan. Tik kilm\xc4\x97s sertifikat\xc4\x85 turin\xc4\x8dios \xc4\xafmon\xc4\x97s gali gaminius tiekti \xc4\xaf rink\xc4\x85 pa\xc5\xbeym\xc4\x97tus su FSC logotipu.\n_START_SECTION_\nVertinimas\n_START_PARAGRAPH_\nFSC palaiko nema\xc5\xbeai aplinkosaugos organizacij\xc5\xb3 (WWF, Greenpeace) ir prekiautoj\xc5\xb3 medienos gaminiais (B&Q, IKEA, Neckermann, OTTO) d\xc4\x97l sertifikavimo sistemos auk\xc5\xa1t\xc5\xb3 standart\xc5\xb3, objektyvumo, skaidrumo, tarptautinio masto. FSC pripa\xc5\xbe\xc4\xafsta ir valstyb\xc4\x97s (Vokietija, Japonija, Did\xc5\xbeioji Britanija ir kt.), reikalaujan\xc4\x8dios, kad vie\xc5\xa1uosiuose pirkimuose b\xc5\xabt\xc5\xb3 \xc4\xafsigyjama legali ir, pageidautina, pagal tvarios mi\xc5\xa1kotvarkos principus pri\xc5\xbei\xc5\xabrim\xc5\xb3 mi\xc5\xa1k\xc5\xb3 mediena._NEWLINE_FSC sulaukia ir nema\xc5\xbeai kritikos d\xc4\x97l ekologiniu po\xc5\xbei\xc5\xabriu menkaver\xc4\x8di\xc5\xb3 monokult\xc5\xabr\xc5\xb3 sertifikavimo, leidim\xc5\xb3 kirsti girias, bendradarbiavimo su aplinkosauginink\xc5\xb3 kritikuojama Asia Pulp & Paper kompanija, nesugeb\xc4\x97jimo kontroliuoti melaging\xc4\x85 gamini\xc5\xb3 \xc5\xbeym\xc4\x97jim\xc4\x85 FSC logotipu. Daugiau kriti\xc5\xa1kos informacijos FSC at\xc5\xbevilgiu galima rasti FSC-Watch svetain\xc4\x97je.'